title: Provedbena uredba Komisije (EU) 2021/863 оd 28. svibnja 2021. o pokretanju ispitnog postupka o mogućem izbjegavanju kompenzacijskih mjera uvedenih Provedbenom uredbom (EU) 2020/776 na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta uvozom određenih tkanih i/ili prošivenih tkanina od staklenih vlakana otpremljenih iz Maroka, bez obzira na to imaju li deklarirano podrijetlo iz Maroka, te o uvjetovanju takvog uvoza evidentiranjem

text:
                  31.5.2021

                  HR

                  Službeni list Europske unije

                  L 190/76

         PROVEDBENA UREDBA KOMISIJE (EU) 2021/863
         оd 28. svibnja 2021.
         o pokretanju ispitnog postupka o mogućem izbjegavanju kompenzacijskih mjera uvedenih Provedbenom uredbom (EU) 2020/776 na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta uvozom određenih tkanih i/ili prošivenih tkanina od staklenih vlakana otpremljenih iz Maroka, bez obzira na to imaju li deklarirano podrijetlo iz Maroka, te o uvjetovanju takvog uvoza evidentiranjem
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (1) („osnovna uredba”), a posebno njezin članak 23. stavak 4. i članak 24. stavak 5.,
         nakon što je obavijestila države članice,
         budući da:
         A.   ZAHTJEV

                     (1)

                     Europska komisija („Komisija”) primila je zahtjev na temelju članka 23. stavka 4. i članka 24. stavka 5. osnovne uredbe da ispita moguće izbjegavanje kompenzacijskih mjera uvedenih na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta i da uvoz određenih tkanih i/ili prošivenih tkanina od staklenih vlakana otpremljenih iz Maroka, bez obzira na to imaju li deklarirano podrijetlo iz Maroka, uvjetuje evidentiranjem.

                     (2)

                     Zahtjev je 19. svibnja 2021. podnio TECH-FAB Europe e.V.

               B.   PROIZVOD

                     (3)

                     Proizvod na koji se odnosi moguće izbjegavanje mjera jesu tkanine od tkanih i/ili prošivenih rovinga i/ili pređa od beskonačnih filamentnih staklenih vlakana s drugim elementima ili bez njih, isključujući proizvode koji su impregnirani ili predimpregnirani i tkanine otvorene mrežaste strukture veličine otvora veće od 1,8 mm u dužinu i širinu i mase veće od 35 g/m2, na dan stupanja na snagu Provedbene uredbe Komisije (EU) 2020/776 (2) razvrstane u oznake KN ex 7019 39 00, ex 7019 40 00, ex 7019 59 00 i ex 7019 90 00 (oznake TARIC 7019390080, 7019400080, 7019590080 i 7019900080) i podrijetlom iz Narodne Republike Kine i Egipta („predmetni proizvod”). To je proizvod na koji se primjenjuju mjere koje su trenutačno na snazi.

                     (4)

                     Proizvod iz ispitnog postupka istovjetan je proizvodu definiranom u prethodnoj uvodnoj izjavi, trenutačno je razvrstan u oznake KN ex 7019 39 00, ex 7019 40 00, ex 7019 59 00 i ex 7019 90 00, ali je otpremljen iz Maroka, bez obzira na to ima li deklarirano podrijetlo iz Maroka (oznake TARIC 7019390081, 7019400081, 7019590081 i 7019900081 („proizvod iz ispitnog postupka”).

               C.   POSTOJEĆE MJERE

                     (5)

                     Mjere koje su trenutačno na snazi i koje se možda izbjegavaju kompenzacijske su mjere uvedene Provedbenom uredbom (EU) 2020/776 o uvođenju konačnih kompenzacijskih pristojbi na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta i o izmjeni Provedbene uredbe (EU) 2020/492 (3) o uvođenju konačnih antidampinških pristojbi na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta („postojeće mjere”).

               D.   RAZLOZI

                     (6)

                     Zahtjev sadržava dostatne dokaze da se postojeće kompenzacijske mjere za uvoz predmetnog proizvoda izbjegavaju uvozom proizvoda iz ispitnog postupka. Konkretno, dokazi kojima raspolaže Komisija pokazuju sljedeće.

                     (7)

                     Nakon uvođenja mjera za predmetni proizvod došlo je do promjene strukture trgovine koja uključuje izvoz iz Narodne Republike Kine i Egipta te Maroka u Uniju.

                     (8)

                     Čini se da ta promjena proizlazi iz prakse za koju ne postoji dostatni valjani uzrok ili ekonomska opravdanost osim uvođenja pristojbe, odnosno iz otpreme predmetnog proizvoda preko Maroka u Uniju, neovisno o tome je li u Maroku proveden postupak njegova sastavljanja ili dovršavanja.

                     (9)

                     Nadalje, dokazi upućuju na to da su zbog prethodno opisane prakse korektivni učinci postojećih kompenzacijskih mjera za predmetni proizvod umanjeni i u pogledu količine i u pogledu cijena. Čini se da su na tržište EU-a uvezene znatne količine proizvoda iz ispitnog postupka. Osim toga, ima dovoljno dokaza da se uvoz proizvoda iz ispitnog postupka obavlja po štetnim cijenama.

                     (10)

                     Konačno, dokazi upućuju na to da se proizvod iz ispitnog postupka i/ili njegove dijelove i dalje subvencionira. Doista, proizvod iz ispitnog postupka i njegove dijelove proizvode i izvoze u Maroko društva iz Kine i Egipta za koja je utvrđeno da za proizvodnju i prodaju proizvoda iz ispitnog postupka obuhvaćenog postojećim mjerama primaju subvencije protiv kojih se mogu uvesti kompenzacijske mjere.

                     (11)

                     Ako se tijekom ispitnog postupka osim navedenih postupaka otkriju druge prakse izbjegavanja mjera obuhvaćene člankom 23. osnovne uredbe, i one mogu postati predmet ispitnog postupka.

               E.   POSTUPAK

                     (12)

                     S obzirom na prethodno navedeno, Komisija je zaključila da postoje dostatni dokazi koji opravdavaju pokretanje ispitnog postupka na temelju članka 23. stavka 4. osnovne uredbe i odluku da se uvoz proizvoda iz ispitnog postupka uvjetuje evidentiranjem u skladu s člankom 24. stavkom 5. osnovne uredbe.

                     (13)

                     Kako bi se prikupile potrebne informacije za ovaj ispitni postupak, sve zainteresirane strane trebale bi se odmah javiti Komisiji, a najkasnije do roka utvrđenog u članku 3. stavku 2. ove Uredbe. Rok utvrđen u članku 3. stavku 2. ove Uredbe primjenjuje se na sve zainteresirane strane. Prema potrebi informacije se mogu tražiti i od industrije Unije.

                     (14)

                     Tijela Maroka, Narodne Republike Kine i Egipta bit će obaviještena o pokretanju ispitnog postupka.

               (a)   Upute za dostavu podnesaka i ispunjenih upitnika te korespondenciju

                     (15)

                     Informacije dostavljene Komisiji u svrhu ispitnih postupaka trgovinske zaštite ne smiju podlijegati autorskim pravima. Prije nego što Komisiji dostave informacije i/ili podatke koji podliježu autorskim pravima treće strane, zainteresirane strane moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

                     (16)

                     Svi podnesci (uključujući informacije koje se traže u ovoj Uredbi), ispunjeni upitnici i korespondencija zainteresiranih strana za koje se zahtijeva povjerljivo postupanje, moraju imati oznaku „Sensitive” (4) (osjetljivo). Strane koje dostavljaju informacije tijekom ovog ispitnog postupka pozivaju se da obrazlože svoj zahtjev za povjerljivo postupanje.

                     (17)

                     Stranke koje dostavljaju informacije s oznakom „Sensitive” dužne su u skladu s člankom 29. stavkom 2. osnovne uredbe dostaviti sažetke tih informacija u verziji koja nije povjerljiva s oznakom „For inspection by interested parties” (na uvid zainteresiranim stranama). Ti sažeci trebali bi biti dovoljno detaljni da se može razumjeti bit informacija koje su dostavljene kao povjerljive.

                     (18)

                     Ako stranka koja dostavlja povjerljive informacije ne navede dobar razlog za traženje povjerljivog postupanja ili ne dostavi sažetak u verziji koja nije povjerljiva, u traženom obliku i tražene kvalitete, Komisija te informacije ne mora uzeti u obzir, osim ako se iz odgovarajućih izvora može na zadovoljavajući način dokazati da su te informacije točne.

                     (19)

                     Zainteresirane strane pozivaju se da sve podneske i zahtjeve dostave putem stranice TRON.tdi (https://webgate.ec.europa.eu/tron/TDI), uključujući skenirane punomoći i potvrde.

                     (20)

                     Zainteresirane strane trebaju račun za EU Login kako bi mogle pristupiti stranici TRON.tdi. Potpune upute za registraciju i uporabu stranice TRON.tdi dostupne su ovdje: https://webgate.ec.europa.eu/tron/resources/documents/gettingStarted.pdf.

                     (21)

                     Uporabom stranice TRON.tdi ili e-pošte zainteresirane strane izražavaju svoju suglasnost s pravilima koja se primjenjuju na elektroničke podneske, sadržanima u dokumentu „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenom na internetskim stranicama Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf.

                     (22)

                     Zainteresirane strane moraju navesti svoje ime, adresu, broj telefona i valjanu e-adresu te osigurati da je dostavljena e-adresa ispravna službena e-adresa koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.
                     Adresa Komisije za korespondenciju:

                                 European Commission

                                 Directorate-General for Trade

                                 Directorate G

                                 Office: CHAR 04/039

                                 1049 Bruxelles

                                 BELGIJA

                           TRON.tdi: https://webgate.ec.europa.eu/tron/tdi
                     E-adresa: TRADE-GFF-AC@ec.europa.eu

               (b)   Prikupljanje informacija i održavanje saslušanja

                     (23)

                     Sve zainteresirane strane, uključujući industriju Unije, uvoznike i sva relevantna udruženja, pozivaju se da iznesu svoja stajališta u pisanom obliku i dostave dokaze kojima ih potkrepljuju, pod uvjetom da to učine u roku predviđenom člankom 3. stavkom 2. Nadalje, Komisija može saslušati zainteresirane stranke pod uvjetom da dostave zahtjev u pisanom obliku i da dokažu da postoje posebni razlozi zbog kojih ih treba saslušati.

               (c)   Zahtjevi za izuzeća

                     (24)

                     U skladu s člankom 23. stavkom 5. osnovne uredbe, uvoz proizvoda iz ispitnog postupka može se izuzeti od mjera ako se uvoz ne smatra izbjegavanjem mjera.

                     (25)

                     Budući da se moguće izbjegavanje mjera odvija izvan Unije, skladu s člankom 23. stavkom 4. osnovne uredbe mogu se odobriti izuzeća proizvođačima proizvoda iz ispitnog postupka u Maroku koji mogu dokazati da ne sudjeluju u praksama izbjegavanja mjera kako su definirane u članku 23. stavku 3. osnovne uredbe. Proizvođači koji žele dobiti izuzeće trebali bi se javiti u roku navedenom u članku 3. stavku 1. ove Uredbe. Primjerci upitnika za proizvođače izvoznike u Narodnoj Republici Kini i Egiptu, upitnika za proizvođače izvoznike u Maroku koji zahtijevaju izuzeće i upitnika za uvoznike dostupni su u dokumentaciji koja se daje na uvid zainteresiranim stranama i na internetskim stranicama Glavne uprave za trgovinu: https://trade.ec.europa.eu/tdi/case_details.cfm?id=2528. Upitnike je potrebno dostaviti u roku navedenom u članku 3. stavku 2. ove Uredbe.

               F.   EVIDENTIRANJE

                     (26)

                     Na temelju članka 24. stavka 5. osnovne uredbe uvodi se obveza evidentiranja uvoza proizvoda iz ispitnog postupka kako bi se osiguralo da se, ako se ispitnim postupkom utvrdi izbjegavanje mjera, od dana uvođenja evidentiranja takvog uvoza mogu naplatiti kompenzacijske pristojbe u odgovarajućem iznosu, koji ne premašuje preostalu pristojbu uvedenu Provedbenom uredbom (EU) 2020/776.

               G.   ROKOVI

                     (27)

                     U interesu dobrog upravljanja potrebno je navesti rokove u kojima:

                                 —

                                 zainteresirane strane mogu se obratiti Komisiji, dostaviti upitnike, iznijeti svoja stajališta pisanim putem ili dostaviti sve ostale informacije koje treba uzeti u obzir tijekom ispitnog postupka,

                                 —

                                 proizvođači u Maroku mogu zatražiti izuzeća od mjera,

                                 —

                                 zainteresirane strane mogu podnijeti pisani zahtjev da ih Komisija sasluša.

                     (28)

                     Treba skrenuti pozornost na činjenicu da je za ostvarivanje postupovnih prava predviđenih osnovnom uredbom stoga potrebno da se zainteresirane strane jave Komisiji u rokovima utvrđenima u članku 3. ove Uredbe.

               H.   NESURADNJA

                     (29)

                     Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, nalazi, bili pozitivni ili negativni, mogu se donijeti na temelju raspoloživih podataka u skladu s člankom 28. osnovne uredbe.

                     (30)

                     Ako se utvrdi da je zainteresirana strana dostavila lažne ili obmanjujuće informacije, te se informacije ne moraju uzeti u obzir i mogu se upotrijebiti raspoloživi podaci u skladu s člankom 28. osnovne uredbe.

                     (31)

                     Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 28. osnovne uredbe, ishod za tu stranu može biti manje povoljan nego što bi bio da je surađivala.

               I.   VREMENSKI OKVIR ISPITNOG POSTUPKA

                     (32)

                     Ispitni postupak zaključuje se u skladu s člankom 23. stavkom 4. osnovne uredbe u roku od devet mjeseci od datuma stupanja na snagu ove Uredbe.

               J.   OBRADA OSOBNIH PODATAKA

                     (33)

                     Osobni podaci prikupljeni u ovom ispitnom postupku obrađuju se u skladu s Uredbom (EU) 2018/1725 Europskog parlamenta i Vijeća (5).

                     (34)

                     Obavijest o zaštiti podataka kojom se pojedinci obavješćuju o obradi osobnih podataka u okviru djelovanja Komisije u području trgovinske zaštite dostupna je na internetskim stranicama Glavne uprave za trgovinu: http://ec.europa.eu/trade/policy/accessing-markets/trade-defence/.

               K.   SLUŽBENIK ZA SASLUŠANJE

                     (35)

                     Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje ispituje zahtjeve za pristup dokumentaciji, sporove povezane s povjerljivošću dokumenata, zahtjeve za produljenje rokova i sve druge zahtjeve povezane s pravima na obranu zainteresiranih strana i trećih strana koji se mogu podnijeti tijekom postupka.

                     (36)

                     Službenik za saslušanje može organizirati saslušanja sa zainteresiranim stranama i službama Komisije te posredovati među njima kako bi osigurao da zainteresirane strane u potpunosti ostvaruju svoja prava na obranu. Zahtjevi za saslušanje pred službenikom za saslušanje podnose se u pisanom obliku i trebali bi sadržavati razloge za njihovo podnošenje. Službenik za saslušanje ispitat će razloge za podnošenje zahtjevâ. Ta bi se saslušanja trebala održati samo ako pitanja nisu pravodobno riješena sa službama Komisije.

                     (37)

                     Svi zahtjevi moraju se podnijeti pravovremeno i žurno kako se ne bi ugrozilo uredno odvijanje postupka. U tu svrhu zainteresirane strane trebale bi zatražiti intervenciju službenika za saslušanje u najkraćem roku nakon nastanka događaja koji opravdava takvu intervenciju. Ako se zahtjevi za saslušanje ne podnesu u važećem roku, službenik za saslušanje ispitat će i razloge kašnjenja, prirodu postavljenih pitanja i utjecaj tih pitanja na pravo na obranu, vodeći računa o interesu dobrog upravljanja i pravovremenom završetku ispitnog postupka.

                     (38)

                     Dodatne informacije i podatke za kontakt zainteresirane strane mogu pronaći na stranicama službenika za saslušanje na internetskim stranicama Glavne uprave za trgovinu: http://ec.europa.eu/trade/trade-policy-and-you/contacts/hearing-officer/,

               DONIJELA JE OVU UREDBU:

            Članak 1.
            Pokreće se ispitni postupak na temelju članka 23. stavka 4. Uredbe (EU) 2016/1037 kako bi se utvrdilo izbjegavaju li se uvozom tkanina od tkanih i/ili prošivenih rovinga ili pređa od beskonačnih filamentnih staklenih vlakana s drugim elementima ili bez njih, isključujući proizvode koji su impregnirani ili predimpregnirani i tkanine otvorene mrežaste strukture veličine otvora veće od 1,8 mm u dužinu i širinu i mase veće od 35 g/m2, trenutačno razvrstanih u oznake KN ex 7019 39 00, ex 7019 40 00, ex 7019 59 00 i ex 7019 90 00 i otpremljenih iz Maroka, bez obzira na to imaju li deklarirano podrijetlo iz Maroka (oznake TARIC 7019390081, 7019400081, 7019590081 i 7019900081) mjere uvedene Provedbenom uredbom (EU) 2020/776.

            Članak 2.

               1.   Carinska tijela država članica poduzimaju, u skladu s člankom 23. stavkom 4. i člankom 24. stavkom 5. Uredbe (EU) 2016/1037, odgovarajuće mjere radi evidentiranja uvoza iz članka 1. ove Uredbe.

               2.   Evidentiranje prestaje devet mjeseci od datuma stupanja na snagu ove Uredbe.

            Članak 3.

               1.   Zainteresirane strane moraju se javiti Komisiji u roku od 15 dana od datuma stupanja na snagu ove Uredbe.

               2.   Ako zainteresirane strane žele da se njihove izjave uzmu u obzir tijekom ispitnog postupka, moraju iznijeti svoja stajališta u pisanom obliku i dostaviti odgovore na upitnik ili druge podatke u roku od 37 dana od datuma objave ove Uredbe u Službenom listu Europske unije, osim ako je utvrđeno drukčije.

               3.   Zainteresirane strane mogu od Komisije zatražiti saslušanje u istom roku od 37 dana. Zahtjev za saslušanje o pokretanju ispitnog postupka mora se podnijeti u roku od 15 dana od datuma stupanja na snagu ove Uredbe. Svi zahtjevi za saslušanje moraju se podnijeti u pisanom obliku i moraju sadržavati razloge za njihovo podnošenje.

            Članak 4.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 55.

            (2)  Provedbena uredba Komisije (EU) 2020/776 оd 12. lipnja 2020. o uvođenju konačnih kompenzacijskih pristojbi na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta i o izmjeni Provedbene uredbe Komisije (EU) 2020/492 o uvođenju konačnih antidampinških pristojbi na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta (SL L 189, 15.6.2020., str. 1.).

            (3)  Provedbena uredba Komisije (EU) 2020/492 оd 1. travnja 2020. o uvođenju konačnih antidampinških pristojbi na uvoz određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta (SL L 108, 6.4.2020., str. 1.).

            (4)  Dokument s oznakom „Sensitive” dokument je koji se smatra povjerljivim u skladu s člankom 29. osnovne uredbe i člankom 12. Sporazuma WTO-a o subvencijama i kompenzacijskim mjerama. To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

            (5)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Provedbena uredba Komisije (EU) 2021/865 оd 28. svibnja 2021. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Rooibos”/„Red Bush” (ZOI))

text:
                  31.5.2021

                  HR

                  Službeni list Europske unije

                  L 190/88

         PROVEDBENA UREDBA KOMISIJE (EU) 2021/865
         оd 28. svibnja 2021.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Rooibos”/„Red Bush” (ZOI))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 3. točku (a),
         budući da:

                     (1)

                     Zahtjev Južne Afrike za registraciju naziva „Rooibos”/„Red Bush” kao zaštićene oznake izvornosti (ZOI) objavljen je u Službenom listu Europske unije u skladu s člankom 50. stavkom 2. točkom (a) Uredbe (EU) br. 1151/2012 (2).

                     (2)

                     Komisija je 7. rujna 2020. od Ujedinjene Kraljevine primila prigovor i povezanu obrazloženu izjavu o prigovoru. Komisija je 16. rujna 2020. Južnoj Africi proslijedila prigovor i obrazloženu izjavu o prigovoru koje je poslala Ujedinjena Kraljevina.

                     (3)

                     Komisija je ispitala prigovor Ujedinjene Kraljevina i utvrdila da je prihvatljiv. U prigovoru se navodi da registracija naziva „Rooibos”/„Red Bush” nije u skladu s uvjetima utvrđenima u članku 5. i članku 7. stavku 1. Uredbe (EU) br. 1151/2012 jer je predloženi opis proizvoda i sirovina nedosljedan. U prigovoru se nadalje navodi da predložena pravila u pogledu označivanja proizvoda „Rooibos”/„Red Bush” nisu dovoljno specifična te da su u suprotnosti s uvjetima utvrđenima u Uredbi (EU) br. 1169/2011 Europskog parlamenta i Vijeća (3).

                     (4)

                     Dopisom od 22. rujna 2020. Komisija je pozvala zainteresirane strane da provedu odgovarajuća savjetovanja kako bi postigle sporazum u skladu sa svojim unutarnjim postupcima.

                     (5)

                     Južna Afrika i Ujedinjena Kraljevina postigle su sporazum, a Južna Afrika o njemu je obavijestila Komisiju u propisanom roku, 11. studenoga 2020.

                     (6)

                     Južna Afrika i Ujedinjena Kraljevina zaključile su da bi zaštitu naziva „Rooibos”/„Red Bush” (ZOI) trebalo odobriti uz određene izmjene jedinstvenog dokumenta, uključujući dosljedno upućivanje na deset aroma u cijelom dokumentu, proširenje upućivanja na aspelatin i notofagin upućivanjem na činjenicu da će se kontrolirati u skladu sa sustavom zaštite oznaka zemljopisnog podrijetla Južne Afrike te revidirana pravila u pogledu označivanju proizvoda.

                     (7)

                     Budući da je sporazum između Južne Afrike i Ujedinjene Kraljevine u skladu s odredbama Uredbe (EU) br. 1151/2012 i zakonodavstvom EU-a, njegov bi sadržaj trebalo uzeti u obzir.

                     (8)

                     Komisija je 7. rujna 2020. primila prigovor i povezanu obrazloženu izjavu o prigovoru od Švicarskog udruženja za čaj, začine i povezane proizvode (IGTG).

                     (9)

                     Komisija je ispitala prigovor IGTG-a i utvrdila je da je neprihvatljiv jer nijedan od razloga iz članka 10. stavka 1. Uredbe (EU) br. 1151/2012 nije potkrijepljen u obrazloženoj izjavi koju je dostavio. Dopisom od 4. prosinca 2020. Komisija je obavijestila IGTG da mu neće poslati poziv da provede odgovarajuća savjetovanja s Južnom Afrikom. Dopisom Komisiji od 8. prosinca 2020. IGTG je povukao svoj prigovor na registraciju naziva „Rooibos”/„Red Bush” (ZOI).

                     (10)

                     Stoga bi oznaku izvornosti „Rooibos”/„Red Bush” (ZOI) trebalo upisati u registar. Pročišćenu verziju jedinstvenog dokumenta trebalo bi objaviti u informativne svrhe,

               DONIJELA JE OVU UREDBU:

            Članak 1.
            Naziv „Rooibos”/„Red Bush” (ZOI) upisuje se u registar.
            Naziv iz prvog stavka odnosi se na proizvod iz razreda 1.8. Ostali proizvodi navedeni na popisu u Prilogu I. Ugovoru (začini itd.). Pročišćeni jedinstveni dokument nalazi se u Prilogu ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 343, 14.12.2012., str. 1.

            (2)  SL C 190, 8.6.2020., str. 46.

            (3)  Uredba (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani, izmjeni uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004 (SL L 304, 22.11.2011., str. 18.).

            PRILOG

               „ROOIBOS”/„RED BUSH”

               EU br.: : PDO-ZA-2427 – 21.8.2018.

               ZOI (X) ZOZP ()

            1.   Naziv [ZOI-ja ili ZOZP-a]

            „Rooibos”/„Red Bush”
            2.   Država članica ili treća zemlja

            Južna Afrika
            3.   Opis poljoprivrednog ili prehrambenog proizvoda

            3.1.   Vrsta proizvoda [vidjeti Prilog XI.]

            Razred 1.8. Ostali proizvodi navedeni na popisu u Prilogu I. Ugovoru (začini itd.)
            3.2.   Opis proizvoda na koji se odnosi naziv iz točke 1.

            Naziv „Rooibos”/„Red Bush” može se upotrebljavati samo ako se odnosi na sušeno lišće i stabljike 100 % čistog čaja „Rooibos”/„Red Bush” koji su dobiveni od biljke Aspalathus linearis i uzgojeni ili ubrani na zemljopisnom području kako je opisano u ovom zahtjevu.
            „Rooibos”/„Red Bush” pojavljuje se u dva oblika: (a) oksidirano i (b) zeleno (neoksidirano) sušeno lišće i stabljike biljke Aspalathus linearis.

                        (a)

                        U slučaju oksidiranog sušenog lišća i stabljika biljke Aspalathus linearis„Rooibos”/„Red Bush” odlikuje se rasponom boja od svijetlosmeđe i žute do sjajne opeka-crvene boje. Može sadržavati i svjetlije štapiće (sušene komadiće stabljike) pomiješane s ostatkom proizvoda. Razina vlage čaja „Rooibos”/„Red Bush” iznosi manje od 10 %.

                        (b)

                        Zeleni (neoksidirani) „Rooibos”/„Red Bush” sastoji se od neoksidiranog sušenog lišća i stabljika biljke Aspalathus linearis. Znakovi tamnjenja ili oksidacije ne pojavljuju se na zelenom (neoksidiranom) čaju „Rooibos”/„Red Bush”. Lišće zelenog (neoksidiranog) čaja „Rooibos”/„Red Bush” dominantne je svijetlozelene boje i sadržava tanke stabljike crvenkastosmeđe boje i bijele drvenaste komadiće. Razina vlage zelenog (neoksidiranog) čaja „Rooibos”/„Red Bush” iznosi manje od 5 %.

                  Aroma i okus čaja „Rooibos”/„Red Bush” utvrđuju se osjetilnim ispitivanjem koje provode kvalificirani ispitivači. Aroma i okus različitih serija čaja „Rooibos”/„Red Bush” mogu se razlikovati, ali analiza velikog broja uzoraka pokazala je da su u čaju „Rooibos”/„Red Bush” u različitoj mjeri prisutni sljedeći okusi.

                        Aroma

                        slatka

                        med

                        karamel

                        voćna

                        citrus

                        bobice

                        džem od marelice

                        drvenasta

                        grmljasta/stabljikasta

                        dimljena/prepržena

                        cvjetna

                        fynbos

                        parfem

                        pikantna

                        cimet

                        Okus i osjet u ustima

                        osnovni okusi

                        slatko

                        gorko

                        kiselo

                        osjet u ustima

                        nježan i blag

                        trpak

                  3.3.   Hrana za životinje (samo za proizvode životinjskog podrijetla) i sirovine (samo za prerađene proizvode)

            Svježe ubrano lišće i stabljike biljke Aspalathus linearis jedina su sirovina prisutna u čaju „Rooibos”/„Red Bush”.
            Sadržava od 0,02 do 1,16 % aspalatina i do 0,4 % notofagina. Aspelatin i notofogin kontrolirat će se u skladu sa sustavom zaštite oznaka zemljopisnog podrijetla Južne Afrike.
            3.4.   Posebni proizvodni postupci koji se moraju provesti na određenom zemljopisnom području

            Sljedeći koraci u proizvodnji čaja „Rooibos”/„Red Bush” moraju se provesti na određenom zemljopisnom području:

                        (a)

                        lokalni sakupljači sjemenja sakupljaju sjemenje biljke Aspalathus linearis, često s mravinjaka; sakupljači zatim opskrbljuju poljoprivrednike sjemenjem; ova dugogodišnja tradicija i dalje se njeguje i ključan je dio uzgoja Rooibosa kakav je danas poznat;

                        (b)

                        uzgaja se u komercijalne svrhe ili prirodno raste u divljini;

                        (c)

                        bere se s obrađenih polja (strojno ili ručno) ili u divljini (isključivo ručno);

                        (d)

                        obrađuje se i suši na terenima za proizvodnju čaja; teren za proizvodnju čaja može biti na farmi ili izvan nje, ali mora biti na određenom području.

                  3.5.   Posebna pravila za rezanje, ribanje, pakiranje itd. proizvoda na koji se odnosi registrirani naziv

            —
            3.6.   Posebna pravila za označivanje proizvoda na koji se odnosi registrirani naziv

            „Rooibos”/„Red Bush” može se miješati s čajevima, infuzijama i drugim proizvodima, neovisno o tome jesu li namijenjeni prehrani ljudi. Označivanje takvih proizvoda mora biti usklađeno s pravilima koja se primjenjuju na označivanje proizvoda na području na kojem se proizvod stavlja na tržište.
            4.   Sažeta definicija zemljopisnog područja

            Zemljopisnim područjem proizvodnje, sušenja i oksidacije čaja „Rooibos”/„Red Bush” smatra se sljedeće:

                        (a)

                        lokalne općine Bergrivier, Breede Valley, Cape Agulhas, Cederberg, City of Cape Town, Drakenstein, Langeberg, Matzikamma, Overstrand, Saldanha Bay, Stellenbosch, Swartland, Swellendam, Theewaterskloof i Witzenberg u pokrajini Western Cape;

                        (b)

                        lokalna općina Hantam u pokrajini Northern Cape.

                  5.   Povezanost sa zemljopisnim područjem

               Zemljopisno područje

            Okus i poseban sastav čaja „Rooibos”/„Red Bush” izravno su povezani s klimom područja na kojem raste. Karakteristične su hladne, vlažne zime, rast u proljeće i rano ljeto, a zatim dozrijevanje i akumulacija polifenola kako vrijeme postaje toplije i suše. Samim time, uzgaja li se biljka Aspalathus linearis u bilo kojoj drugoj klimi, ona neće imati ista svojstva kao „Rooibos”/„Red Bush” zbog manje akumulacije polifenola. Da bi se razumio taj uzročni odnos, važno je razumjeti kako se biljka Aspalathus linearis prilagodila na jedinstvenu klimu, tlo i prirodna obilježja ovog područja.
            Zemljopisno područje na kojem „Rooibos”/„Red Bush” prirodno raste poznato je po svojim vrućim, suhim ljetima i hladnim, vlažnim zimama. Naime, 27. listopada 2015. u Vredendalu je izmjerena temperatura od 48,3 oC, što je najviša temperatura u listopadu koja je ikad izmjerena na svijetu. Godišnja količina padalina na ovom području iznosi od 380 do 635 mm, a oborine se uglavnom pojavljuju u zimskim mjesecima uz poneki pljusak početkom ljeta ili krajem jeseni. Dugi, vrući ljetni mjeseci iznimno su suhi. Tla na tom području nastala su od kompleksa pješčenjaka planine Table Mountain, stoga su siromašna hranjivim tvarima, gruba i pjeskovita, a pH-vrijednost im je između 4,5 i 5,5. Pješčenjak planine Table Mountain uglavnom je sastavljen od kvarcnih pješčenjaka starosti između 510 i 400 milijuna godina. To je najtvrđi i najotporniji sloj supergrupe Cape.
            „Rooibos”/„Red Bush” razvio je neka jedinstvena svojstva (npr. oblik i površinski sloj listova itd.) radi prilagodbe na tu oštru klimu. Osim mreže bočnog korijenja tik ispod površine tla, koje može iskoristiti čak i lagane padaline, biljka ima dugačak glavni korijen koji se proteže do dva metra dubine i omogućava biljci da pronađe vlagu i opskrbi se vodom tijekom suhih ljeta. Bočno korijenje osigurava biljci povećani unos fosfora u jednom od fosforom najsiromašnijih tala na svijetu.
            Jedna od najvećih tajni prilagodbe čaja „Rooibos”/„Red Bush” na ovu oštru klimu leži u simbiotskom odnosu s bakterijama koje fiksiraju dušik na korijenu biljke. Budući da je iz porodice mahunarki, bakterije na korijenju biljke Aspalathus linearis pretvaraju dušikov dioksid u biološki koristan amonijak u postupku poznatom kao fiksacija dušika. Biljka upija dušik koji joj je potreban, a zauzvrat opskrbljuje bakterije hranom. Ovaj je proces uobičajen za mahunarke, ali slučaj biljke Aspalathus linearis posebno se ističe jer je autohtona bakterija bradyrhizobia prirodno otporna na kiselost, a biljka ima sposobnost donekle izmijeniti pH-vrijednost svoje rizosfere kako bi potaknula uspostavu simbioze i povećala dostupnost hranjivih tvari koje su potrebne biljkama koje rastu u ovom kiselom i inače neplodnom tlu. U literaturi se navodi da su rijetke simbioze koje mogu podnijeti takve ekstremne uvjete kiselosti tla i nedostatka hranjivih tvari uz tako visoku razinu fiksiranja dušika kao u primjeru biljke Aspalathus linearis.
            Vruća i suha ljeta iskoristili su proizvođači čaja „Rooibos”/„Red Bush” za prirodno sušenje ubranog materijala. „Rooibos”/„Red Bush” bere se svake godine tijekom vrućih ljeta i suši na suncu odmah nakon berbe. Jako sunce i manjak kiše omogućavaju prirodno sušenje čaja „Rooibos”/„Red Bush”, tijekom kojega se oksidacijski procesi mogu optimalno nadzirati.

               Ljudsko djelovanje

            Iako je najmanje od šest flornih carstava na svijetu, kaplandsko je florno carstvo (sa svojom prepoznatljivom vegetacijom „fynbos”) najraznolikije i jedno od najposebnijih mjesta na svijetu u smislu raznolikosti, gustoće i broja endemskih vrsta biljaka. Međutim, Aspalathus linearis pripada ograničenoj skupini divljih biljaka koje su postale uspješne kultivirane biljke te je trenutačno jedna od relativno rijetkih gospodarski isplativih biljaka vegetacije fynbos, što je rezultat ljudskog djelovanja.
            Prije gotovo 250 godina švedski je prirodoslovac Carl Thunberg zabilježio da je 1772., tijekom svojih putovanja u Afriku, upoznao lokalne stanovnike i primijetio da upotrebljavaju „Rooibos”/„Red Bush” kao piće. Lišće i stabljike čaja „Rooibos”/„Red Bush” prikupljali su se u planinama i spremali u jutene vreće, koje su zatim magarci prenosili niz strme padine. U to se vrijeme razvila osnovna metoda prerade čaja „Rooibos”/„Red Bush”, koja se i danas primjenjuje (započinje rezanjem i valjanjem lišća i stabljika čaja „Rooibos”/„Red Bush”, zatim slijedi „znojenje”, odnosno sušenje čaja na hrpama, te se konačno prostire i suši na suncu).
            Oko 1930. Le Fras Nortier, lokalni doktor i zaljubljenik u prirodu iz Clanwilliama, počeo se zanimati za „čaj divljeg grma” i eksperimentirati s čajem „Rooibos”/„Red Bush”. Pronaći sjemenje čaja „Rooibos”/Red Bush” bilo je teško (jer je iznimno sitno), pa je Nortier zamolio lokalne stanovnike, među kojima su neki bili i njegovi pacijenti, da potraže sjemenje na pjeskovitom tlu i donesu mu ga. Pripadnica naroda Khoi donijela mu je kutiju šibica punu sjemenja, a kasnije je Nortier saznao njezinu tajnu. Žena bi slijedila mrave koji su vukli sjemenje čaja „Rooibos”/„Red Bush” do svojih mravinjaka. Zatim bi otvorila mravinjake i pokupila sjemenje, uvijek pazeći da mravima ostavi dovoljno da prežive. Poneki sakupljači sjemenja i dalje upotrebljavaju ovaj način sakupljanja sjemenja.
            U potrazi za načinom umnažanja sjemenja Nortier je shvatio da sjemenje klija samo ako ga se prvo otvori jer se time postiže učinak planinskih požara. Nortier je prve biljke uzgojio na farmi Klein Kliphuis pokraj Clanwilliama. Doznao je da sjemenje treba posijati u siječnju i da je najbolje vrijeme za presađivanje nježnih mladica nakon obilne kiše kada se očekuje još padalina. Lokalne je poljoprivrednike Nortier nadahnuo i potaknuo da i oni sami krenu uzgajati „Rooibos”/„Red Bush”.
            Te se prakse sakupljanja i struganja sjemenja i dalje upotrebljavaju, a Aspalathus linearis uzgaja se u uvjetima suhog tla jer je biljka prilagođena na suha, vruća ljeta. Ti uvjeti okoline utječu na kemijski sastav čaja „Rooibos”/„Red Bush”, pogotovo na razinu i vrstu polifenola u konačnom proizvodu. Proizvođači čaja „Rooibos”/„Red Bush” svoje su prakse obrade tla i uzgoja prilagodili teškim uvjetima regije. Primjerice, površine za uzgoj ne smiju se krčiti spaljivanjem jer bi se time uništio organski sadržaj tla. Osim toga, pokrovni usjevi imaju važnu ulogu tijekom različitih faza postupka uzgoja te je minimalna ili konzervacijska obrada tla uobičajena praksa.
            Berba se obavlja tijekom suhih ljetnih mjeseci, od studenoga do svibnja, a 20 % materijala biljke mora se ostaviti na biljci. Svježe ubrani materijal potrebno je dopremiti do terena za proizvodnju čaja unutar 72 sata od berbe gdje se strojnim rezačem stabljike i lišće skraćuju na duljinu od 1 do 10 milimetara. Za oksidirani „Rooibos”/„Red Bush” svježe se izrezani materijal u hrpama slaže u redove i izlaže suncu na betonskoj ili kamenoj površini terena za proizvodnju čaja. Redovi se namaču, lišće se valja i redovi okreću u redovnim intervalima dok se ne postigne odgovarajuća konzistencija, a zatim se lišće u tankom sloju rasprostire na teren za proizvodnju čaja. Za neoksidirani (zeleni) „Rooibos”/„Red Bush” lišće i stabljike u tankom se sloju rasprostiru na teren za proizvodnju čaja čim se izrežu na duljinu od 1 do 10 milimetara.
            Postupak na terenima za proizvodnju čaja često se opisuje kao umjetnost i jedan od ključnih dijelova proizvodnje čaja „Rooibos”/„Red Bush” koji zahtijeva posebno stručno znanje i iskustvo. Proizvođač čaja pažljivo promatra boju, teksturu i vlažnost čaja dok ne postigne željeni sapunasti osjećaj na dodir. Prema uobičajenoj metodi potrebno je uzeti šaku mokrog, valjanog čaja i čvrsto ga stisnuti u ruci – ako je razina vlage dobra, malo soka proći će između prstiju.
            Stručni ocjenjivači procjenjuju kvalitetu čaja „Rooibos”/„Red Bush” na temelju brojnih čimbenika, uključujući boju suhog i oparenog lišća, intenzitet, boju i bistrinu infuzije, kao i aromu i okus. Okus i aromu ocjenjuju kvalificirane ocjenjivačke komisije. Razvijen je „kotač okusa” koji se pokazao vrijednim alatom koji pojednostavnjuje komunikaciju proizvođača, prerađivača, stručnjaka za gradaciju, trgovaca, poduzeća specijaliziranih za prehrambene arome, uvoznika i potrošača čaja „Rooibos”/„Red Bush”. Za pomoć u tumačenju deskriptora razvijen je i osjetilni pojmovnik za neke deskriptore.

               Posebnosti proizvoda

            Jedinstvena osjetilna svojstva (ili okus i osjet u ustima) čaja „Rooibos”/„Red Bush” opisana su u prethodnom tekstu. Ti deskriptori temelje se na analizi velikog broja uzoraka i predstavljaju osjetilnu prepoznatljivost čaja „Rooibos”/„Red Bush”.
            Ta se jedinstvena osjetilna svojstva čaja „Rooibos”/„Red Bush” mogu pripisati složenom fenolnom kemijskom sastavu biljke Aspalathus linearis. Sastav flavonoida u čaju „Rooibos”/„Red Bush” jedinstven je po tome što sadržava aspalatin i aspalalinin, a prisutni su i vrlo rijetki spojevi notofagin i enol-glukozid fenilpirogrožđane kiseline. Iako je prisutnost flavonoida u biljnom svijetu uobičajena, aspalatin je otkriven samo u biljci Aspalathus linearis i uzrok je njezinih jedinstvenih osjetilnih svojstava.
            U prethodnom je odjeljku istaknuto da je upotreba lišća i stabljika biljke „Rooibos”/„Red Bush” kao čaja prvi put zabilježena prije gotovo 250 godina. Od tada je zahvaljujući svojem voćnom, slatkom okusu i niskoj razini tanina bez kofeina postala ikona kulture Južne Afrike. Istraživanja provedena 2005. pokazala su da je čaj „Rooibos”/„Red Bush” među deset prehrambenih proizvoda koji se najčešće konzumiraju u neformalnim naseljima Južne Afrike.

               Upućivanje na objavu specifikacije

            (članak 6. stavak 1. drugi podstavak ove Uredbe)
            —


title: Provedbena uredba Komisije (EU) 2021/875 оd 25. svibnja 2021. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Sõir” (ZOZP))

text:
                  1.6.2021

                  HR

                  Službeni list Europske unije

                  L 192/2

         PROVEDBENA UREDBA KOMISIJE (EU) 2021/875
         оd 25. svibnja 2021.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Sõir” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Estonije za upis naziva „Sõir” u registar objavljen je u Službenom listu Europske unije (2).

                     (2)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Sõir” potrebno je upisati u registar,

               DONIJELA JE OVU UREDBU:

            Članak 1.
            Naziv „Sõir” (ZOZP) upisuje se u registar.
            Naziv iz prvog stavka odnosi se na proizvod iz razreda 1.4. Ostali proizvodi životinjskog podrijetla iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. svibnja 2021.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  SL C 46, 9.2.2021., str. 10.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2021/876 оd 31. svibnja 2021. o utvrđivanju pravila za primjenu Uredbe (EZ) br. 1907/2006 u pogledu zahtjeva za davanje autorizacije i izvješća o preispitivanju za uporabe tvari u proizvodnji rezervnih dijelova starije generacije i u popravku proizvoda i složenih proizvoda koji se više ne proizvode te o izmjeni Uredbe (EZ) br. 340/2008 (Tekst značajan za EGP)

text:
                  1.6.2021

                  HR

                  Službeni list Europske unije

                  L 192/3

         PROVEDBENA UREDBA KOMISIJE (EU) 2021/876
         оd 31. svibnja 2021.
         o utvrđivanju pravila za primjenu Uredbe (EZ) br. 1907/2006 u pogledu zahtjeva za davanje autorizacije i izvješća o preispitivanju za uporabe tvari u proizvodnji rezervnih dijelova starije generacije i u popravku proizvoda i složenih proizvoda koji se više ne proizvode te o izmjeni Uredbe (EZ) br. 340/2008
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 74. stavak 1. i članak 132.,
         budući da:

                     (1)

                     U članku 56. stavku 1. Uredbe (EZ) br. 1907/2006 utvrđen je zahtjev za davanje autorizacije za stavljanje na tržište i uporabu posebno zabrinjavajućih tvari navedenih u Prilogu XIV. toj uredbi. Poštovanje tog zahtjeva u određenim slučajevima poduzećima predstavlja znatno administrativno opterećenje. U Komunikaciji od 18. lipnja 2014. „Program za primjerenost i učinkovitost propisa (REFIT): Trenutačno stanje i izgledi za budućnost” (2) Komisija je najavila da razmatra pojednostavnjenje postupka davanja autorizacije u određenim slučajevima. Pojednostavnjenje zahtjeva za nastavak uporabe posebno zabrinjavajućih tvari u proizvodnji rezervnih dijelova starije generacije utvrđeno je kao jedna od mjera u Komunikaciji Komisije od 5. ožujka 2018. „Opće izvješće Komisije o primjeni Uredbe REACH i pregled određenih elemenata” (3).

                     (2)

                     U Komunikaciji Komisije od 2. prosinca 2015. „Zatvaranje kruga – akcijski plan EU-a za kružno gospodarstvo” (4) opisano je kako produljenje životnog vijeka proizvoda popravkom pomaže u izbjegavanju rasipanja. U Zaključcima Vijeća od 20. lipnja 2016. o tom akcijskom planu (5) Komisija se poziva da istraži koje se inicijative mogu poduzeti na razini Unije u interesu produljenja životnog vijeka proizvoda, posebno promicanjem raspoloživosti rezervnih dijelova.

                     (3)

                     Kako bi se izbjeglo preuranjeno zastarijevanje proizvoda ili složenih proizvoda (6) koji se više ne proizvode nakon datuma povlačenja iz Priloga XIV. Uredbi (EZ) br. 1907/2006, rezervni dijelovi te tvari i smjese koji su potrebni za popravak takvih proizvoda ili složenih proizvoda moraju i dalje biti raspoloživi na tržištu i upotrebljavati se. Ako se u proizvodnji takvih proizvoda ili složenih proizvoda koristila tvar navedena u Prilogu XIV. Uredbi (EZ) br. 1907/2006 te ako se nakon datuma povlačenja rezervni dio ne može proizvesti ili se proizvod ne može popraviti bez uporabe te tvari, trebalo bi pojasniti zahtjeve u pogledu sadržaja zahtjeva za davanje autorizacije i izvješća o preispitivanju autorizacije za takve uporabe kako bi se takvi zahtjevi za davanje autorizacije pojednostavnili.

                     (4)

                     Kad je posrijedi analiza alternativa iz članka 62. stavka 4. točke (e) Uredbe (EZ) br. 1907/2006, dokaz da se proizvod ili složeni proizvod više ne proizvodi nakon datuma povlačenja, da ne može funkcionirati kako je predviđeno bez predmetnog rezervnog dijela, a da se taj rezervni dio ne može proizvesti bez predmetne tvari, ili da se proizvod ili složeni proizvod ne može popraviti bez uporabe predmetne tvari trebalo bi smatrati dovoljnim za donošenje zaključka da ne postoje odgovarajuće alternative. Budući da će se uporaba predmetne tvari u proizvodnji tih rezervnih dijelova ili popravku tih proizvoda ili složenih proizvoda postupno smanjivati jer je namijenjena proizvodu koji se više ne proizvodi, dok će troškovi za istraživanje i razvoj, ispitivanje, kvalifikaciju i industrijalizaciju mogućih alternativa za takve uporabe vjerojatno biti veliki u odnosu na očekivani trend smanjenja, ta se odredba smatra opravdanom.

                     (5)

                     Slično tome, obrazloženje kojim se dokazuje da se proizvod ili složeni proizvod više ne proizvodi nakon datuma povlačenja, da ne može funkcionirati kako je predviđeno bez predmetnog rezervnog dijela, a da se taj rezervni dio ne može proizvesti bez predmetne tvari, ili da se proizvod ili složeni proizvod ne može popraviti bez uporabe predmetne tvari trebalo bi smatrati dovoljnim dokazom socioekonomskih koristi uporabe te tvari u socioekonomskoj analizi iz članka 62. stavka 5. točke (a) Uredbe (EZ) br. 1907/2006. Neraspoloživost rezervnih dijelova ili nemogućnost popravka proizvoda ili složenih proizvoda koji se više ne proizvode bez predmetne tvari doveli bi do preuranjenog zastarijevanja tih proizvoda ili složenih proizvoda prije isteka njihova životnog vijeka uporabe i stoga do preuranjenog odlaganja, što bi vjerojatno prouzročilo visoke troškove gospodarskim subjektima, potrošačima ili društvu. Usto, očekuje se da će se broj uporaba i količine predmetne tvari koja se upotrebljava za takve rezervne dijelove smanjivati, čime će se smanjivati i utjecaj na zdravlje ljudi i okoliš povezan s izloženošću toj tvari ili njezinim emisijama. Stoga je primjereno da podnositelj zahtjeva dostavi sažetak socioekonomske analize iz članka 62. stavka 5. točke (a) Uredbe (EZ) br. 1907/2006. Time se ne dovodi u pitanje razmatranje rizika koji uporaba tvari predstavlja za zdravlje ljudi ili okoliš ni potreba da podnositelj zahtjeva dokaže da socioekonomske koristi nadilaze taj rizik.

                     (6)

                     Pojašnjenje sadržaja zahtjeva za davanje autorizacije za uporabu tvari u proizvodnji rezervnih dijelova za popravak ili u popravku proizvoda i složenih proizvoda koji se više ne proizvode trebalo bi dovesti do smanjenja radnog opterećenja za Europsku agenciju za kemikalije („Agencija”) u procjeni zahtjeva za davanje autorizacije u tim posebnim slučajevima. Naknade koje se naplaćuje za takve zahtjeve trebale bi biti razmjerne očekivanom radnom opterećenju Agencije u takvim slučajevima i stoga bi trebale biti manje nego pristojbe za zahtjeve za druge uporabe. Iz istih bi se razloga pristojbe za preispitivanje autorizacija danih za te uporabe trebale smanjiti u istoj mjeri.

                     (7)

                     Uredbu Komisije (EZ) br. 340/2008 (7) trebalo bi stoga na odgovarajući način izmijeniti.

                     (8)

                     Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,

               DONIJELA JE OVU UREDBU:

            Članak 1.
            Ovom se Uredbom provode članak 61. stavak 1. te članak 62. stavak 4. točka (e) i stavak 5. točka (a) Uredbe (EZ) br. 1907/2006 u pogledu zahtjeva za davanje autorizacije i izvješća o preispitivanju za bilo koju od sljedećih uporaba tvari koja je navedena u Prilogu XIV. toj Uredbi, pojedinačno ili u smjesi:

                        (a)

                        proizvodnju rezervnih dijelova kao proizvoda ili složenih proizvoda za popravak proizvoda ili složenih proizvoda koji su se prestali ili će se prestati proizvoditi prije datuma povlačenja za tu tvar navedenog u Prilogu XIV. ako je ta tvar upotrijebljena u proizvodnji tih proizvoda ili složenih proizvoda i oni ne mogu funkcionirati kako je predviđeno bez predmetnog rezervnog dijela, a taj se rezervni dio ne može proizvesti bez te tvari („proizvodnja rezervnih dijelova starije generacije”);

                        (b)

                        popravak predmeta ili složenih proizvoda koji su se prestali ili će se prestati proizvoditi prije datuma povlačenja za tu tvar navedenog u Prilogu XIV. ako je ta tvar upotrijebljena u proizvodnji tih proizvoda ili složenih proizvoda i oni se ne mogu popraviti bez te tvari („popravak predmeta ili složenih proizvoda koji se više ne proizvode”).

            Članak 2.

               1.   Smatra se da je zahtjev za davanje autorizacije u skladu s člankom 62. Uredbe (EZ) br. 1907/2006 za uporabu tvari u proizvodnji rezervnih dijelova starije generacije ili u popravku proizvoda ili složenih proizvoda koji se više ne proizvode u skladu s člankom 62. stavkom 4. točkom (e) te uredbe ako uključuje sljedeće:

                           (a)

                           opis i analizu funkcije tvari; i

                           (b)

                           obrazloženje kojim se dokazuje da su ispunjeni uvjeti iz članka 1. točke (a) ili točke (b) ove Uredbe.

               2.   Smatra se da je zahtjev za davanje autorizacije u skladu s člankom 62. Uredbe (EZ) br. 1907/2006 za uporabu tvari u proizvodnji rezervnih dijelova starije generacije ili u popravku proizvoda ili složenih proizvoda koji se više ne proizvode u skladu s člankom 62. stavkom 5. točkom (a) te uredbe ako uključuje sljedeće:

                           (a)

                           kratak opis utjecaja na zdravlje ljudi ili okoliš u skladu s informacijama iz izvješća o kemijskoj sigurnosti;

                           (b)

                           kratko obrazloženje socioekonomskih koristi uporabe za koju je podnesen zahtjev za davanje autorizacije, uključujući obrazloženje kojim se dokazuje da su ispunjeni uvjeti iz članka 1. točke (a) ili točke (b) ove Uredbe;

                           (c)

                           zaključak koji se temelji na usporedbi rizika i koristi od uporabe tvari za koju je podnesen zahtjev za davanje autorizacije kako je opisano u točkama (a) i (b) ovog stavka.

               3.   Ako je podnesen zahtjev za davanje autorizacije za uporabu tvari u proizvodnji rezervnih dijelova starije generacije ili u popravku proizvoda ili složenih proizvoda koji se više ne proizvode, informacije iz stavaka 1. i 2. ovog članka zajedno s eventualnim doprinosima trećih strana o mogućim alternativama koji su podneseni u skladu s člankom 64. stavkom 2. Uredbe (EZ) br. 1907/2006 dostatne su za procjenu socioekonomskih čimbenika i prikladnosti alternativa povezanih s uporabom tvari.

               4.   Stavci 1., 2. i 3. ovog članka primjenjuju se mutatis mutandis na izvješća o preispitivanju koja se podnose u skladu s člankom 61. stavkom 1. Uredbe (EZ) br. 1907/2006 za autorizaciju danu za uporabu tvari u proizvodnji rezervnih dijelova starije generacije ili u popravku proizvoda ili složenih proizvoda koji se više ne proizvode.

               5.   Do 5. srpnja 2021. Europska agencija za kemikalije („Agencija”) javno objavljuje posebne formate za analizu alternativa i socioekonomsku analizu, koji odražavaju elemente iz stavaka 1. i 2. i koje treba koristiti u zahtjevima za davanje autorizacije za uporabe tvari u proizvodnji rezervnih dijelova starije generacije ili u popravku proizvoda ili složenih proizvoda koji se više ne proizvode te u izvješćima o preispitivanju za autorizaciju danu za takve uporabe koja se podnose u skladu s ovom Uredbom.

            Članak 3.
            Uredba (EZ) br. 340/2008 mijenja se kako slijedi:

                        (1)

                        u članku 8. stavku 2. nakon četvrtog podstavka dodaje se sljedeći podstavak:
                        „Agencija zaračunava smanjenu naknadu kako je utvrđeno u točki 2. Priloga VI. ovoj Uredbi za zahtjeve za davanje autorizacije za uporabe tvari u proizvodnji rezervnih dijelova starije generacije za popravak proizvoda ili složenih proizvoda koji se više ne proizvode, kako je opisano u članku 1. točki (a) Provedbene uredbe Komisije (EU) 2021/876 (*1), i u popravku proizvoda ili složenih proizvoda koji se više ne proizvode, kako je opisano u članku 1. točki (b) te uredbe, koji se podnose u skladu s tom provedbenom uredbom.

                           (*1)  Provedbena uredba Komisije (EU) 2021/876 оd 31. svibnja 2021. o utvrđivanju pravila za primjenu Uredbe (EZ) br. 1907/2006 u pogledu zahtjeva za davanje autorizacije i izvješća o preispitivanju za uporabe tvari u proizvodnji rezervnih dijelova starije generacije i u popravku proizvoda i složenih proizvoda koji se više ne proizvode te o izmjeni Uredbe (EZ) br. 340/2008” (SL L 192);"

                        (2)

                        u članku 9. stavku 2. nakon četvrtog podstavka dodaje se sljedeći podstavak:
                        „Agencija zaračunava smanjenu pristojbu kako je utvrđeno u točki 2. Priloga VII. ovoj Uredbi za zahtjeve za davanje autorizacije za uporabe tvari u proizvodnji rezervnih dijelova starije generacije za popravak proizvoda ili složenih proizvoda koji se više ne proizvode, kako je opisano u članku 1. točki (a) Provedbene uredbe (EU) 2021/876, i u popravku proizvoda ili složenih proizvoda koji se više ne proizvode, kako je opisano u članku 1. točki (b) te uredbe, koji se podnose u skladu s tom provedbenom uredbom.”;

                        (3)

                        prilozi VI. i VII. zamjenjuju se tekstom u Prilogu ovoj Uredbi.

            Članak 4.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 31. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 396, 30.12.2006., str. 1.

            (2)  COM(2014) 368 final.

            (3)  COM(2018) 116 final.

            (4)  COM(2015) 614 final.

            (5)  Zatvaranje kruga – akcijski plan EU-a za kružno gospodarstvo – Zaključci Vijeća od 20. lipnja 2016., ST 10518 2016 INIT.

            (6)  „Složeni proizvodi” kako su opisani u presudi Suda od 10. rujna 2015. Fédération des entreprises du commerce et de la distribution (FCD) i Fédération des magasins de bricolage et de l’aménagement de la maison (FMB), C-106/14, ECLI:EU:C:2015:576, točke 48.–54.

            (7)  Uredba Komisije (EZ) br. 340/2008 od 16. travnja 2008. o naknadama i pristojbama plativima Europskoj agenciji za kemikalije u skladu s Uredbom (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) (SL L 107, 17.4.2008., str. 6.).

            PRILOG

                     „PRILOG VI.
                     Naknade za zahtjeve za davanje autorizacije u skladu s člankom 62. Uredbe (EZ) br. 1907/2006

                        1.
                        Naknade za zahtjeve za davanje autorizacije

                           Tablica 1.

                           Standardne naknade

                                    Osnovna naknada

                                    54 100  EUR

                                    Dodatna naknada po tvari

                                    10 820  EUR

                                    Dodatna naknada po uporabi

                                    48 690  EUR

                           Tablica 2.

                           Smanjene naknade za srednja poduzeća

                                    Osnovna naknada

                                    40 575  EUR

                                    Dodatna naknada po tvari

                                    8 115  EUR

                                    Dodatna naknada po uporabi

                                    36 518  EUR

                           Tablica 3.

                           Smanjene naknade za mala poduzeća

                                    Osnovna naknada

                                    24 345  EUR

                                    Dodatna naknada po tvari

                                    4 869  EUR

                                    Dodatna naknada po uporabi

                                    21 911  EUR

                           Tablica 4.

                           Smanjene naknade za mikropoduzeća

                                    Osnovna naknada

                                    5 410  EUR

                                    Dodatna naknada po tvari

                                    1 082  EUR

                                    Dodatna naknada po uporabi

                                    4 869  EUR

                        2.
                        Naknade za zahtjeve za davanje autorizacije za uporabe tvari u proizvodnji rezervnih dijelova starije generacije ili u popravku proizvoda ili složenih proizvoda koji se više ne proizvode kako je navedeno u članku 8. stavku 2. petom podstavku

                           Tablica 1.

                           Standardne naknade

                                    Osnovna naknada

                                    27 050  EUR

                                    Dodatna naknada po tvari

                                    5 410  EUR

                                    Dodatna naknada po uporabi

                                    24 345  EUR

                           Tablica 2.

                           Smanjene naknade za srednja poduzeća

                                    Osnovna naknada

                                    20 287  EUR

                                    Dodatna naknada po tvari

                                    4 057  EUR

                                    Dodatna naknada po uporabi

                                    18 259  EUR

                           Tablica 3.

                           Smanjene naknade za mala poduzeća

                                    Osnovna naknada

                                    12 172  EUR

                                    Dodatna naknada po tvari

                                    2 434  EUR

                                    Dodatna naknada po uporabi

                                    10 955  EUR

                           Tablica 4.

                           Smanjene naknade za mikropoduzeća

                                    Osnovna naknada

                                    2 705  EUR

                                    Dodatna naknada po tvari

                                    541 EUR

                                    Dodatna naknada po uporabi

                                    2 434  EUR

                     PRILOG VII.
                     Pristojbe za preispitivanje autorizacije u skladu s člankom 61. Uredbe (EZ) br. 1907/2006

                        1.
                        Pristojbe za preispitivanje autorizacije

                           Tablica 1.

                           Standardne pristojbe

                                    Osnovna pristojba

                                    54 100  EUR

                                    Dodatna pristojba po tvari

                                    10 820  EUR

                                    Dodatna pristojba po uporabi

                                    48 690  EUR

                           Tablica 2.

                           Smanjene pristojbe za srednja poduzeća

                                    Osnovna pristojba

                                    40 575  EUR

                                    Dodatna pristojba po tvari

                                    8 115  EUR

                                    Dodatna pristojba po uporabi

                                    36 518  EUR

                           Tablica 3.

                           Smanjene pristojbe za mala poduzeća

                                    Osnovna pristojba

                                    24 345  EUR

                                    Dodatna pristojba po tvari

                                    4 869  EUR

                                    Dodatna pristojba po uporabi

                                    21 911  EUR

                           Tablica 4.

                           Smanjene pristojbe za mikropoduzeća

                                    Osnovna pristojba

                                    5 410  EUR

                                    Dodatna pristojba po tvari

                                    1 082  EUR

                                    Dodatna pristojba po uporabi

                                    4 869  EUR

                        2.
                        Pristojbe za preispitivanje autorizacije dane za uporabe tvari u proizvodnji rezervnih dijelova starije generacije ili u popravku proizvoda ili složenih proizvoda koji se više ne proizvode kako je navedeno u članku 9. stavku 2. petom podstavku

                           Tablica 1.

                           Standardne pristojbe

                                    Osnovna pristojba

                                    27 050  EUR

                                    Dodatna pristojba po tvari

                                    5 410  EUR

                                    Dodatna pristojba po uporabi

                                    24 345  EUR

                           Tablica 2.

                           Smanjene pristojbe za srednja poduzeća

                                    Osnovna pristojba

                                    20 287  EUR

                                    Dodatna pristojba po tvari

                                    4 057  EUR

                                    Dodatna pristojba po uporabi

                                    18 259  EUR

                           Tablica 3.

                           Smanjene pristojbe za mala poduzeća

                                    Osnovna pristojba

                                    12 172  EUR

                                    Dodatna pristojba po tvari

                                    2 434  EUR

                                    Dodatna pristojba po uporabi

                                    10 955  EUR

                           Tablica 4.

                           Smanjene pristojbe za mikropoduzeća

                                    Osnovna pristojba

                                    2 705  EUR

                                    Dodatna pristojba po tvari

                                    541 EUR

                                    Dodatna pristojba po uporabi

                                    2 434  EUR

               ”


title: Provedbena uredba Komisije (EU) 2021/882 оd 1. lipnja 2021. o odobravanju stavljanja na tržište sušenih ličinki Tenebrio molitor kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP)

text:
                  2.6.2021

                  HR

                  Službeni list Europske unije

                  L 194/16

         PROVEDBENA UREDBA KOMISIJE (EU) 2021/882
         оd 1. lipnja 2021.
         o odobravanju stavljanja na tržište sušenih ličinki Tenebrio molitor kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 predviđeno je da se samo nova hrana koja je odobrena i uvrštena na popis Unije smije stavljati na tržište u Uniji.

                     (2)

                     U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2), kojom je utvrđen Unijin popis odobrene nove hrane.

                     (3)

                     Društvo SAS EAP Group („podnositelj zahtjeva”) Komisiji je 13. veljače 2018. podnijelo zahtjev u skladu s člankom 10. stavkom 1. Uredbe (EU) 2015/2283 za stavljanje sušenih ličinki Tenebrio molitor (veliki brašnar) na tržište Unije kao nove hrane. U zahtjevu je zatraženo da se sušene ličinke Tenebrio molitor upotrebljavaju kao cijeli, sušeni insekt u obliku grickalica i kao sastojak hrane u nizu prehrambenih proizvoda, za ciljanu populaciju koju čini opća populacija. Osim toga, podnositelj zahtjeva Komisiji je podnio zahtjev za zaštitu vlasnički zaštićenih podataka dostavljenih u zahtjevu.

                     (4)

                     U skladu s člankom 10. stavkom 3. Uredbe (EU) 2015/2283 Komisija je 3. srpnja 2018. od Europske agencije za sigurnost hrane („Agencija”) zatražila da dostavi znanstveno mišljenje utemeljeno na provedenoj ocjeni sušenih ličinki Tenebrio molitor kao nove hrane.

                     (5)

                     Agencija je 24. studenoga 2020. donijela znanstveno mišljenje o sigurnosti ličinki Tenebrio molitor kao nove hrane (3) u skladu s člankom 11. Uredbe (EU) 2015/2283.

                     (6)

                     Agencija je u mišljenju zaključila da su sušene ličinke Tenebrio molitor sigurne u predloženim upotrebama i količinama upotrebe. Stoga se u mišljenju Agencije iznosi dovoljno informacija na temelju kojih se može utvrditi da su sušene ličinke Tenebrio molitor u predviđenim uvjetima upotrebe u skladu s člankom 12. stavkom 1. Uredbe (EU) 2015/2283.

                     (7)

                     Na temelju ograničenih objavljenih dokaza o alergijama na hranu povezanima s insektima, a posebno na temelju dvaju ispitivanja provedenih na ljudima u kojima su sušenim ličinkama Tenebrio molitor pripisane četiri sumnjive alergijske reakcije te jednog ispitivanja provedenog na životinjama, Agencija je u tom mišljenju zaključila i da konzumacija te nove hrane može izazvati preosjetljivost na bjelančevine iz velikog brašnara te na tropomiozin iz drugih izvora, kao što su rakovi i grinje. Agencija je preporučila provedbu daljnjih istraživanja o alergenosti sušenih ličinki Tenebrio molitor. Kako bi odgovorila na preporuku Agencije, Komisija trenutačno istražuje načine provedbe potrebnog istraživanja o alergenosti ličinki Tenebrio molitor.

                     (8)

                     Sve dok Agencija ne ocijeni podatke dobivene istraživanjem i s obzirom na to da je, prema podacima dostupnima industriji sušenih ličinki Tenebrio molitor, dosad zabilježeno samo nekoliko prethodno navedenih slučajeva alergijske reakcije (4), Komisija smatra da na Unijin popis odobrene nove hrane ne bi trebalo uvrstiti posebne zahtjeve za označivanje koji se odnose na sušene ličinke Tenebrio molitor i njihov potencijal izazivanja primarne preosjetljivosti.

                     (9)

                     Agencija je u svojem mišljenju navela i da konzumacija sušenih ličinki Tenebrio molitor može izazvati alergijske reakcije kod osoba alergičnih na rakove i grinje iz prašine. Nadalje, Agencija je navela da dodatni alergeni mogu završiti u novoj hrani ako su ti alergeni prisutni u supstratu kojim se hrane insekti. To može uključivati alergene navedene u Prilogu II. Uredbi (EU) br. 1169/2011 Europskog parlamenta i Vijeća (5). Stoga je primjereno da se sušene ličinke Tenebrio molitor koje su dostupne potrošaču i hrana koja sadržava sušene ličinke Tenebrio molitor na odgovarajući način označe u skladu sa zahtjevima iz članka 9. Uredbe (EU) 2015/2283 i Uredbe (EU) br. 1169/2011.

                     (10)

                     Agencija je u svojem mišljenju navela da se njezin zaključak o sigurnosti nove hrane temelji na analizama kontaminantâ u novoj hrani (6), detaljnom opisu postupka sušenja (7), analitičkim podacima o razinama hitina (8) i podacima o oksidativnom i mikrobiološkom statusu nove hrane tijekom skladištenja (9). Također je istaknula da taj zaključak ne bi bila mogla donijeti bez podataka iz neobjavljenih izvješća o studijama iz dokumentacije podnositelja zahtjeva.

                     (11)

                     Komisija je zatražila od podnositelja zahtjeva da dodatno pojasni dano obrazloženje u pogledu njegova zahtjeva za zaštitu vlasničkih prava iz tih studija i da pojasni zahtjev za isključivo pravo upućivanja na te studije, kako je navedeno u članku 26. stavku 2. točki (b) Uredbe (EU) 2015/2283.

                     (12)

                     Podnositelj zahtjeva izjavio je da je u trenutku podnošenja zahtjeva on bio nositelj vlasničkog prava i isključivog prava upućivanja na analize kontaminantâ u novoj hrani, detaljan opis postupka sušenja, analitičke podatke o razinama hitina i podatke o oksidativnom i mikrobiološkom statusu nove hrane tijekom skladištenja te da stoga treće osobe ne mogu zakonito pristupiti tim studijama, koristiti se njima ili upućivati na podatke iz njih.

                     (13)

                     Komisija je ocijenila sve informacije koje je dostavio podnositelj zahtjeva te zaključila da je podnositelj zahtjeva dostatno potkrijepio ispunjenje zahtjeva utvrđenih u članku 26. stavku 2. Uredbe (EU) 2015/2283. Stoga se posebne studije o analizama kontaminantâ u novoj hrani, detaljan opis postupka sušenja, analitički podaci o razinama hitina i podaci o oksidativnom i mikrobiološkom statusu nove hrane tijekom skladištenja, sadržani u dokumentaciji podnositelja zahtjeva, na kojima je Agencija temeljila svoj zaključak o sigurnosti nove hrane i bez kojih ne bi bila mogla ocijeniti novu hranu, ne bi smjeli upotrebljavati u korist budućih podnositelja zahtjeva tijekom razdoblja od pet godina od datuma stupanja na snagu ove Uredbe. Stoga bi samo podnositelj zahtjeva trebao imati odobrenje za stavljanje sušenih ličinki Tenebrio molitor na tržište u Uniji tijekom tog razdoblja.

                     (14)

                     Međutim, ograničavanje odobrenja sušenih ličinki Tenebrio molitor i upućivanja na studije iz dokumentacije podnositelja zahtjeva isključivo za potrebe podnositelja zahtjeva ne sprečava druge podnositelje zahtjeva da zatraže odobrenje za stavljanje na tržište iste nove hrane, pod uvjetom da se njihov zahtjev temelji na zakonito pribavljenim informacijama kojima se podupire to odobrenje.

                     (15)

                     Prilog Provedbenoj uredbi (EU) 2017/2470 trebalo bi stoga na odgovarajući način izmijeniti.

                     (16)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.

               1.   Sušene ličinke Tenebrio molitor, kako su navedene u Prilogu ovoj Uredbi, uvrštavaju se na Unijin popis odobrene nove hrane utvrđen u Provedbenoj uredbi (EU) 2017/2470.

               2.   Tijekom razdoblja od pet godina od datuma stupanja na snagu ove Uredbe isključivo je prvotnom podnositelju zahtjeva,

                           društvu: SAS EAP Group;

                           adresa: 35 Boulevard du Libre Échange, 31650 Saint-Orens-de-Gameville, Francuska,

                           odobreno stavljati na tržište u Uniji novu hranu iz stavka 1., osim ako neki budući podnositelj zahtjeva dobije odobrenje za tu novu hranu bez upućivanja na podatke zaštićene u skladu s člankom 2. ove Uredbe ili uz suglasnost društva SAS EAP Group.

               3.   Unos na Unijin popis iz stavka 1. uključuje uvjete upotrebe i zahtjeve za označivanje utvrđene u Prilogu ovoj Uredbi.

            Članak 2.
            Studije iz dokumentacije podnositelja zahtjeva na temelju kojih je Agencija ocijenila novu hranu iz članka 1., na koje podnositelj zahtjeva polaže vlasnička prava i bez kojih nova hrana ne bi bila odobrena, ne smiju se upotrebljavati u korist budućih podnositelja zahtjeva tijekom razdoblja od pet godina od datuma stupanja na snagu ove Uredbe bez suglasnosti društva SAS EAP Group.

            Članak 3.
            Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.

            Članak 4.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 1. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Sigurnost sušenog velikog brašnara (ličinke Tenebrio molitor) kao nove hrane u skladu s Uredbom (EU) 2015/2283; EFSA Journal 2021.:19(1):6343.

            (4)  Ličinke Tenebrio molitor stavljaju se na tržište u više država članica u skladu s prijelaznim mjerama utvrđenima u članku 35. stavku 2. Uredbe (EU) 2015/2283.

            (5)  Uredba (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani, izmjeni uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004 (SL L 304, 22.11.2011., str. 18.).

            (6)  SAS EAP Group 2016. (neobjavljeno).

            (7)  SAS EAP Group 2013. (neobjavljeno).

            (8)  SAS EAP Group 2018. (neobjavljeno).

            (9)  SAS EAP Group 2020. (neobjavljeno).

            PRILOG
            Prilog Provedbenoj uredbi (EU) 2017/2470 mijenja se kako slijedi:

                        (1)

                        sljedeći unos umeće se abecednim redom u tablicu 1. (Odobrena nova hrana):

                                    Odobrena nova hrana

                                    Uvjeti pod kojima se nova hrana može upotrebljavati

                                    Dodatni posebni zahtjevi za označivanje proizvoda

                                    Ostali zahtjevi

                                    Zaštita podataka

                                    „Sušene ličinke Tenebrio molitor (veliki brašnar)

                                       Određena kategorija hrane

                                       Najveće dopuštene količine

                                                1.

                                                Pri označivanju hrane koja sadržava novu hranu navodi se „Sušene ličinke Tenebrio molitor (veliki brašnar)”.

                                                2.

                                                Pri označivanju hrane koja sadržava sušene ličinke Tenebrio molitor (veliki brašnar) navodi se izjava da taj sastojak može izazvati alergijske reakcije kod potrošača s poznatim alergijama na rakove i proizvode od rakova te na grinje iz prašine. Ta se izjava navodi u neposrednoj blizini popisa sastojaka.

                                    Odobreno 22. lipnja 2021. Ovo uvrštenje temelji se na vlasnički zaštićenim znanstvenim dokazima i znanstvenim podacima zaštićenima u skladu s člankom 26. Uredbe (EU) 2015/2283.
                                    Podnositelj zahtjeva: SAS EAP Group, 35 Boulevard du Libre Échange, 31650 Saint-Orens-de-Gameville, Francuska.
                                    Tijekom razdoblja zaštite podataka stavljanje te nove hrane na tržište u Uniji odobreno je isključivo društvu SAS EAP Group, osim ako neki budući podnositelj zahtjeva dobije odobrenje za tu novu hranu bez upućivanja na vlasnički zaštićene znanstvene dokaze ili znanstvene podatke zaštićene u skladu s člankom 26. Uredbe (EU) 2015/2283 ili uz suglasnost društva SAS EAP Group.
                                    Datum završetka zaštite podataka: 22. lipnja 2026.”

                                    Sušene ličinke Tenebrio molitor, cijele ili u prahu

                                    Proizvodi od bjelančevina

                                    10 g/100 g

                                    Keksi

                                    10 g/100 g

                                    Jela na bazi mahunarki

                                    10 g/100 g

                                    Proizvodi na bazi tjestenine

                                    10 g/100 g

                        (2)

                        sljedeći unos umeće se abecednim redom u tablicu 2. (Specifikacije):

                                    Odobrena nova hrana

                                    Specifikacija

                                    „Sušene ličinke Tenebrio molitor (veliki brašnar)

                                       Opis/definicija:

                                    Nova hrana je cijeli, termički sušen veliki brašnar, cijeli (blanširane ličinke, ličinke sušene u pećnici) ili u prahu (blanširane ličinke, ličinke sušene u pećnici, mljevene ličinke). Izraz „crv brašnar” odnosi se na oblik ličinke Tenebrio molitor, vrste kukca koji pripada porodici Tenebrionidae (crnokrilci).
                                    Cijeli je crv namijenjen prehrani ljudi, tj. ne uklanja se nijedan njegov dio.
                                    Prije faze termičkog sušenja potrebno je provesti barem 24 sata posta kako bi ličinke mogle odbaciti sadržaj crijeva.

                                       Svojstva/sastav:

                                                Pepeo (% m/m): 3,5–4,5

                                                Vlaga (% m/m): 1–8

                                                Sirove bjelančevine (N × 6,25) (% m/m): 56–61

                                                Probavljivi ugljikohidrati (*1) (% m/m): 1–6

                                                Masti (% m/m): 25–30

                                                od čega zasićene masti (% m/m): 4–9

                                                Peroksidni broj (Meq O2/kg masti): ≤ 5

                                                Dijetetska vlakna (% m/m): 4–7

                                                Hitin (% m/m): 4–7

                                       Teški metali:

                                                Olovo: ≤ 0,075 mg/kg

                                                Kadmij: ≤ 0,1 mg/kg

                                       Mikotoksini:

                                                Aflatoksini (zbroj B1, B2, G1, G2): ≤ 4 μg/kg

                                                Aflatoksin B1: ≤ 2 μg/kg

                                                Deoksinivalenol: ≤ 200 μg/kg

                                                Okratoksin A: ≤ 1 μg/kg

                                       Mikrobiološki kriteriji:

                                                Ukupan broj aerobnih kolonija: ≤ 105 CFU (*2)/g

                                                Kvasci i plijesni: ≤ 100 CFU/g

                                                   Escherichia coli: ≤ 50 CFU/g

                                                   Salmonella spp.: nije utvrđena u 25 g

                                                   Listeria monocytogenes: nije utvrđena u 25 g

                                                Sulfitreducirajući anaerobni organizmi: ≤ 30 CFU/g

                                                   Bacillus cereus (pretpostavljeno): ≤ 100 CFU/g

                                                Enterobakterije (pretpostavljeno): < 10 CFU/g

                                                Koagulaza-pozitivni stafilokoki: ≤ 100 CFU/g

               (*1)  Probavljivi ugljikohidrati = 100 – (sirove bjelančevine + masti + dijetetska vlakna + pepeo + vlaga).

               (*2)  CFU: jedinice koje tvore kolonije”